**Liikunnan arviointi.**

Opintojen aikainen arviointi perustuu sekä oppilaan oppimisen että työskentelyn arviointiin. Oppilaan arvosanasta puolet muodostuu oppimisen ja taitojen arvioinnista ja toinen puolet oppilaan työskentelystä oppitunneilla. Arviointi perustuu valtakunnallisen opetussuunnitelman tavoitteisiin:

|  |  |
| --- | --- |
| Oppiminen (puolet arvioinnista) | Työskentely (puolet arvioinnista) |
| * Havaintomotoriset taidot ja niiden kehittyminen. * Liikuntatilanteisiin sopivien ratkaisujen tekeminen. * Tasapaino- ja liikkumistaidot ja niiden kehittyminen. * Välineenkäsittelytaidot ja niiden kehittyminen: Miten oppilas osaa käyttää, yhdistää ja soveltaa niitä monipuolisesti erilaisissa oppimisympäristöissä, eri vuodenaikoina ja eri liikuntamuodoissa. * Miten oppilas osaa arvioida, ylläpitää ja kehittää fyysisiä ominaisuuksiaan: voimaa, nopeutta, kestävyyttä ja liikkuvuutta. * Uima- ja vesipelastustaidot ja niissä kehittyminen. Miten oppilas osaa sekä uida että pelastautua ja pelastaa vedestä. | * Fyysinen aktiivisuus oppitunneilla * Erilaisten liikuntamuotojen kokeileminen * Harjoitteleminen parhaansa yrittäen * Turvallinen ja asiallinen toiminta oppitunneilla * Työskentely kaikkien kanssa * Toiminnan ja tunneilmaisun sääteleminen liikuntatilanteissa toiset huomioon ottaen * Toimiminen reilun pelin periaatteella |

**Fyysisen toimintakyvyn arviointi**

Fyysisten kunto-ominaisuuksien tasoa ei käytetä arvioinnin perusteena. Opetuksen tavoitteena on kannustaa ja ohjata oppilasta arvioimaan, ylläpitämään ja kehittämään fyysisiä ominaisuuksiaan: voimaa, nopeutta, kestävyyttä ja liikkuvuutta. Tähän apuvälineenä on mm. Move-mittaukset. Oppilas seuraa omaa kuntoaan vuosittain tehtävien Move- mittausten avulla. Kahdeksannella luokalla Move- mittaukset ajoitetaan niin, että niiden tulokset ovat käytettävissä koululääkärin tarkastuksissa. Tämän vuoksi mittaukset voidaan aloittaa jo seitsemännen luokan kevätlukukaudella.

**Sosiaalisen toimintakyvyn arviointi**

Lukuvuoden aikana opettaja tekee jatkuvaa arviointia siitä, miten oppilaan yhteistyö sujuu ryhmän muiden jäsenten kanssa ja miten vastuullisesti hän toimii yhteisissä oppimistilanteissa. Näiden tavoitteiden saavuttamisen arvioinnissa käytetään myös itsearviointia, oppilaan ja opettajan välistä palautekeskustelua sekä mahdollisesti vertaisarviointia

**Psyykkisen toimintakyvyn arviointi**

Lukuvuoden aikana opettaja tekee jatkuvaa arviointia siitä, miten oppilas ottaa vastuuta omasta toiminnastaan ja millaiset hänen itsenäisen työskentelyn taitonsa ovat. Näiden tavoitteiden saavuttamisen arvioinnissa käytetään myös itsearviointia sekä oppilaan ja opettajan välistä palautekeskustelua.

**Liikunnan arviointi syyslukukaudella 2021**

Oppilaan työskentelyä ja oppimista syyslukukaudella arvioimme tuntisisältöjen aikana. Sisällöiksi syyslukukaudelle olemme suunnitelleet mm. palloilulajeja ulkona ja sisällä, perusliikuntaa (hyppy-, heitto- ja juoksuharjoittelua), frisbeegolfia, suunnistusta ja luontoliikuntaa, kuntosalia, kehonhallintaa (voimistelua ja akrobatiaa), uintia ja vesipelastusta sekä tanssia. Lisäksi syyskuun aikana suoritamme MOVE-mittaukset.

Havaintomotorisia taitoja harjoittelemme mm. palloilussa, kehonhallinnassa ja uinnissa. Tasapaino – ja liikkumistaitoja harjoittelemme mm. perusliikunnassa ja tanssissa. Välineenkäsittelytaitoja harjoittelemme mm. palloilulajeissa ja frisbeegolfissa. MOVE-mittausten suorittaminen ja niiden jälkeinen arviointi kertoo oppilaan kyvystä arvioida, ylläpitää ja kehittää fyysisiä ominaisuuksiaan (tuloksia ei käytetä kuitenkaan arvioinnin perusteena).